**כתב תביעה נגד בעלי משפחתון / גן פרטי שהושבת בעקבות משבר הקורונה ומסרב להפסיק בגביית התשלומים**

במועצה הישראלית לצרכנות התקבלו תלונות של צרכנים שהמשפחתון / גן הילדים הפרטי שבו רשום ילדם מסרב להפסיק לחייב אותם בתשלומים החודשיים, זאת למרות שהגן הושבת בעקבות החלטת ממשלה מיום 14.3.2020 בשל משבר הקורונה.

לעמדת המועצה הישראלית לצרכנות, סגירת המשפחתונים בעקבות החלטת הממשלה להשבית את מוסדות החינוך התרבות והפנאי בשל התפרצות נגיף הקורונה, מהווה הפרת חוזה ומקימה עילה להשבת התמורה. בהתאם, במצב זה לא ניתן לדרוש מהצרכנים לשאת בתשלומים בתקופת ההשבתה שכן בשל הנסיבות החדשות והבלתי צפויות לא ניתן לקיים את החוזה כפי שהוסכם.

בית המשפט נדרש להכריע בסוגיה דומה בשנת 2006 – (בתיק א' 22422/06 פוטירו גן פו בע"מ נ' שטרר ואח').

במרכז התביעה עמדה התובעת, מנהלת גן ילדים שנסגר בהוראת פיקוד העורף עם פרוץ מלחמת לבנון השנייה ולאחר כשבועיים הגן היה עתיד להיפתח במקום חלופי.

לאחר קבלת ההודעה על סגירת הגן, הורי הילדים שלחו הודעות ביטול לבנק, ההמחאות לא כובדו והתובעת הגישה אותן לפרעון בלשכת הוצל"פ.

בית המשפט קבע כי מבחינה עקרונית על בית המשפט לבחון בכל מקרה ומקרה את ההשפעה של אירוע חריג על מערכת היחסים החוזית, וכן כי מתקשר העומד על ביצוע דווקני של החוזה, על אף השינוי המהותי שחל בו בשל נסיבות חיצוניות – אינו נוהג בתום לב.

שילמתם בהמחאות?

המחאה סחירה (שאינה למוטב בלבד) ניתנת להעברה מאדם לאדם ולצרכן אין שליטה על התשלום. במקרה שההמחאה הועברה לצד שלישי, הוא יוכל לדרוש את התשלום ולפתוח תיק נגד מוסר הצ'ק בהוצאה לפועל, גם אם לא קיבל תמורה ויש לו טענת הגנה.

אם ההמחאה בלתי סחירה (למוטב בלבד) ניתן לבטל אותה במקרה שלא קיבלתם את התמורה שהוסכמה (כשל תמורה) ואם הספק פותח תיק הוצאה לפועל תהיה לכם הגנה טובה.

שילמתם בהוראת קבע?

הוראת קבע ניתנת לביטול באופן חד צדדי אף ללא הסכמת הספק. יש לשלוח בקשה להפסקת החיוב לחברת האשראי והיא מחויבת להפסיק את התשלומים.

שילמתם באשראי?

חוק כרטיסי חיוב קובע כי במקרה שהעסק הפסיק לספק שירותים, תוכלו לפנות לחברת האשראי בכתב ולדרוש לעצור תשלומים עתידיים. במקרה זה חברת האשראי חייבת לעצור את התשלומים, והיא רשאית לפנות לספק כדי לוודא האם המוצר/השירות סופק. חברת האשראי תוכל לחזור ולחייב אתכם רק אם הומצאה לה אסמכתא המעידה על קבלת המוצר/השירות ובהודעה מוקדמת על כך כדי לאפשר ללקוח להציג את טענותיו.

יש לפנות בהודעה כתובה לעוסק ולבקש לבטל את העסקה. לאחר מכן, שלחו הודעה כתובה לחברת האשראי ובקשו לעצור תשלומים עתידיים בשל כשל תמורה ודאגו לצרף את ההודעה ששלחתם לעסק.

**לא הצלחתם להגיע להבנות עם בעל הגן / המשפחתון?**

**ראשית, שלחו פניה בכתב לבעל העסק ובו דרישה להחזיר את הסכום המגיע לכם בגין התקופה שבה הגן היה סגור, ואת ההמחאות שנמסרו. אם לא קיבלתם תשובה או אם בעל העסק מסרב להחזיר לכם את התמורה, ניתן להגיש תביעה בבית המשפט לתביעות קטנות.**

המועצה הישראלית לצרכנות ניסחה עבורכם הצרכנים כתב תביעה לדוגמה לבית המשפט לתביעות קטנות אותו תוכלו למלא עם הפרטים שלכם, פרטי מנהל הגן / המשפחתון, פרטי המקרה המיוחדים.

לכתב התביעה יש לצרף את כל המסמכים הרלוונטיים ולהגישו בבית המשפט לתביעות קטנות.

סכום התביעה המקסימלי אותו תוכלו לתבוע בבית המשפט לתביעות קטנות עומד על סך של 34,000 ₪ (החל מיום 1.1.2020).

האגרה בבית המשפט לתביעות קטנות עומדת על סכום של 1% מסכום התביעה, אך לא תפחת מ – 50 ₪.

נשמח לקבל עותק של פסק הדין לכשיינתן.

מדריך הגשה לתביעות קטנות של הרשות השופטת - <https://www.gov.il/he/service/filing_a_small_claim>